Document ID: 32014R0136

KOMISIJOS REGLAMENTAS (ES) Nr. 136/2014
2014 m. vasario 11 d.
kuriuo dėl lengvųjų keleivinių ir komercinių transporto priemonių išmetamųjų teršalų kiekio (Euro 5 ir Euro 6) iš dalies keičiama Europos Parlamento ir Tarybos direktyva 2007/46/EB ir Komisijos reglamentas (EB) Nr. 692/2008, o dėl sunkiųjų transporto priemonių išmetamų teršalų kiekio (Euro VI) iš dalies keičiamas Komisijos reglamentas (EB) Nr. 582/2011
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. rugsėjo 5 d. Europos Parlamento ir Tarybos direktyvą 2007/46/EB, nustatančią motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (1), ypač į jos 39 straipsnio 2 dalį,
atsižvelgdama į 2007 m. birželio 20 d. Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos (2), ypač į jo 5 straipsnio 3 dalį,
atsižvelgdama į 2009 m. birželio 18 d. Europos Parlamento ir Tarybos reglamentą (EB) Nr. 595/2009 dėl motorinių transporto priemonių ir variklių tipo patvirtinimo atsižvelgiant į sunkiųjų transporto priemonių išmetamų teršalų kiekį (Euro VI) ir dėl galimybės naudotis transporto priemonių remonto ir priežiūros informacija, iš dalies keičiantį Reglamentą (EB) Nr. 715/2007 ir Direktyvą 2007/46/EB, bei panaikinantį Direktyvas 80/1269/EEB, 2005/55/EB ir 2005/78/EB, ypač į jo 5 straipsnio 4 dalį,
kadangi:
(1)
Reglamentu (EB) Nr. 715/2007 ir 2008 m. liepos 18 d. Komisijos reglamentu (EB) Nr. 692/2008, įgyvendinančiu ir iš dalies keičiančiu Europos Parlamento ir Tarybos reglamentą (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (Euro 5 ir Euro 6) ir dėl transporto priemonių remonto ir priežiūros informacijos prieigos (3), nustatyti bendrieji techniniai variklinių transporto priemonių ir pakaitinių dalių tipo patvirtinimo reikalavimai, atsižvelgiant į išmetamą teršalų kiekį, ir taršos kontrolės įtaisų, transporto priemonėje įrengiamų diagnostikos (TPĮD) sistemų eksploatacinio tinkamumo bei patvarumo, degalų suvartojimo matavimo ir transporto priemonių remonto ir priežiūros informacijos prieinamumo taisyklės;
(2)
2007 rugsėjo 5 d. Direktyvoje 2007/46/EB nustatyti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindai. Joje nustatytas tipo patvirtinimo dokumentų formatas ir nurodytos pamatinės vertės, skirtos variklio rodikliams apibrėžti, įskaitant variklio galios vertes ir su galia susijusius parametrus;
(3)
pagal Reglamentą (EB) Nr. 692/2008 išduoto EB tipo patvirtinimo numerį sudaro abėcėlės raidės (Euro 5 ir Euro 6 etapai, kurie rodo išmetamųjų teršalų ribines vertes ir TPĮD reikalavimus, pagal kuriuos buvo suteiktas patvirtinimas). Kiekvienam abėcėlės raide pažymėtam etapui nustatyta privaloma įgyvendinimo data dėl naujų tipų transporto priemonių sertifikavimo ir dėl visų naujų transporto priemonių, taip pat paskutinė registracijos data;
(4)
prieš privalomą griežtesnių reikalavimų taikymą transporto priemonių gamintojams leidžiama patvirtinti transporto priemonių tipą remiantis šiais reikalavimais.- Nustačius naujus Euro 6 etapus bus galima sertifikuoti transporto priemones, kurių išmetamųjų teršalų kiekis yra mažesnis, prieš įsigaliojant šioms išmetamųjų teršalų kiekio vertėms;
(5)
2009 m. birželio 18 d. Europos Parlamento ir Tarybos reglamentu (EB) Nr. 595/2009 dėl motorinių transporto priemonių ir variklių tipo patvirtinimo atsižvelgiant į sunkiųjų transporto priemonių išmetamų teršalų kiekį (euro VI) ir dėl galimybės naudotis transporto priemonių remonto ir priežiūros informacija, iš dalies keičiančiu Reglamentą (EB) Nr. 715/2007 ir Direktyvą 2007/46/EB (4), buvo panaikinta 1980 m. gruodžio 16 d. Tarybos direktyva dėl valstybių narių įstatymų, reglamentuojančių motorinių transporto priemonių variklio galią, suderinimo (5) - panaikinimas įsigalioja nuo 2013 m. gruodžio 31 d. Todėl Direktyvos 80/1269/EEB nuostatas būtina perkelti į Reglamentą (EB) Nr. 715/2007;
(6)
Reglamente (EB) Nr. 692/2008 ir Reglamente (ES) Nr. 582/2011 nurodyta, kuriuos etaloninius degalus turėtų naudoti transporto priemonių gamintojai išmetamųjų teršalų bandymas atlikti pagal Reglamentą (EB) Nr. 715/2007 ir Reglamentą (EB) Nr. 595/2009. Etaloninių degalų savybės atspindi tų degalų, kurie Reglamento (EB) Nr. 692/2008 priėmimo metu buvo dažniausiai naudojami rinkoje, savybes. Tačiau dėl pastaraisiais metais rinkoje vis dažniau naudojamų biodegalų turėtų būti pakeistos etaloninių degalų specifikacijos, kad jos atitiktų degalus, kurie Sąjungos rinkoje yra naudojami šiuo metu arba bus naudojami artimoje ateityje;
(7)
todėl, siekiant suderinti lengvosioms ir sunkiosioms transporto priemonėms taikomas procedūras ir taip sumažinti su tipo patvirtinimu susijusias išlaidas, turėtų būti suderinti Reglamente (EB) Nr. 692/2008 ir Reglamente (ES) Nr. 582/2011 nurodyti etaloniniai degalai;
(8)
todėl Direktyva 2007/46/EB, Reglamentas (EB) Nr. 692/2008 ir Reglamentas (ES) Nr. 582/2011 turėtų būti atitinkamai iš dalies pakeisti;
(9)
šiame reglamente numatytos priemonės atitinka Motorinių transporto priemonių techninio komiteto nuomonę,
PRIĖMĖ ŠĮ REGLAMENTĄ:
1 straipsnis
Direktyvos 2007/46/EB pakeitimai
Direktyvos 2007/46/EB I, III, IV, IX ir XI priedai iš dalies keičiami pagal šio reglamento I priedą.
2 straipsnis
Reglamento (EB) Nr. 692/2008 pakeitimai
Reglamentas (EB) Nr. 692/2008 iš dalies keičiamas taip:
(1)
2 straipsnis papildomas 37, 38, 39 ir 40 punktais:
„(37) „naudingoji galia“- ant bandymų stendo alkūninio veleno arba jam lygiaverčio įtaiso gale perduodama galia, etaloninėmis atmosferos sąlygomis nustatoma pagal XX priedą (Variklio naudingosios galios, naudingosios galios ir elektrinių jėgos pavarų didžiausios 30 minučių galios matavimai) esant atitinkamam variklio su pagalbiniais prietaisais sūkių dažniui;
(38) „didžiausioji naudingoji galia“- didžiausioji naudingosios galios vertė, išmatuota varikliui dirbant didžiausiu pajėgumu;
(39) „didžiausioji 30 minučių galia“- elektrinių jėgos pavarų didžiausia naudingoji galia nuolatinės srovės įtampos sąlygomis, kaip nustatyta JT EEK Taisyklės Nr. 85 5.3.2 punkte (6);
(40) „šaltasis paleidimas“- variklio aušalo temperatūra (arba lygiavertė temperatūra) paleidus variklį, ne didesnė kaip 35 °C ir ne daugiau kaip 7 K didesnė už aplinkos temperatūrą (jeigu taikoma) paleidus variklį.“
(2)
3 straipsnio 1 dalis pakeičiama taip:
„1. Kad gautų EB tipo patvirtinimą, atsižvelgiant į išmetamųjų teršalų kiekį ir transporto priemonės remonto ir priežiūros informaciją, gamintojas turi įrodyti, kad transporto priemonės atitinka bandymo metodikos reikalavimus, apibrėžtus šio reglamento III-VIII, X-XII, XIV, XVI ir XX prieduose. Be to, gamintojas užtikrina, kad būtų laikomasi šio reglamento IX priede nustatytų etaloninių degalų specifikacijų.“.
(3)
6 straipsnio 1 dalis pakeičiama taip:
„1. Jei laikomasi visų susijusių reikalavimų, patvirtinimo institucija išduoda EB tipo patvirtinimą ir pagal Direktyvos 2007/46/EB VII priede nustatytą numeravimo sistemą suteikia tipo patvirtinimo numerį.
Nepažeidžiant Direktyvos 2007/46/EB VII priedo nuostatų, tipo patvirtinimo numerio 3 segmentas sudaromas pagal šio reglamento I priedo 6 priedėlį.
Patvirtinimo institucija nepriskiria to paties numerio kitam transporto priemonės tipui.
Jeigu tai yra transporto priemonės, kurių tipas patvirtintas remiantis Reglamento (EB) Nr. 715/2007 I priedo 1 lentelėje pateiktomis Euro 5 išmetamųjų teršalų ribinėmis vertėmis, atitinkami reikalavimai laikomi įvykdytais, kai patenkinamos šios sąlygos:
(a)
paisoma 13 straipsnyje nustatytų reikalavimų;
(b)
transporto priemonė buvo patvirtinta pagal JT EEK taisyklę Nr. 83 su 06 serijos pakeitimais, pagal Taisyklę Nr. 101 su 01 serijos pakeitimais ir, jeigu jos variklis yra slėginio uždegimo, pagal Taisyklės Nr. 24 su 03 serijos pakeitimais III dalį.
Ketvirtoje pastraipoje nurodytu atveju taip pat taikomos 14 straipsnio 4 dalies nuostatos.“.
(4)
I, III, IV, IX, XI ir XII priedai iš dalies keičiami pagal šio reglamento II priedą.
(5)
Įterpiamas XX priedas, kurio tekstas išdėstytas šio reglamento III priede.
3 straipsnis
Reglamento (ES) Nr. 582/2011 pakeitimai
Reglamento (ES) Nr. 582/2011 VIII ir IX priedai iš dalies keičiami pagal šio reglamento IV priedą.
4 straipsnis
Pereinamojo laikotarpio nuostatos
1. Nuo 2015 m. sausio 1 d. gamintojai turi teikti atitikties sertifikatus, kurie atitinka šio reglamento nuostatas.
2. Siekiant atitikties Reglamento (EB) Nr. 692/2008 XX priedui, atitikties sertifikatai, atitinkantys Direktyvą 80/1269/EEB ir (arba) JT EEK taisyklę Nr. 85 ir išduoti prieš įsigaliojant šiam reglamentui, galioja iki 2018 m. rugpjūčio 31 d.
3. Šio reglamento IV priedas taikomas nuo datų, nurodytų Reglamento (ES) Nr. 582/2011 I priedo 9 priedėlio 1 lentelės C dalyje.
5 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 11 d.

Labels: 7
8
14
20